อพท. ยกระดับพื้นที่คุ้งบางกระเจ้า จากระดับชุมชนสู่การออกแบบเส้นทางการท่องเที่ยว สร้างอัตลักษณ์และจุดขาย สร้างรายได้เข้าชุมชน
นางสาววัชรี ชูรักษา ผู้ช่วยผู้อำนวยการองค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (อพท.) เปิดเผยภายหลังลงพื้นที่ คุ้งบางกระเจ้า อำเภอพระประแดง จังหวัดสมุทรปราการ ว่า อพท. ร่วมกับสำนักงานคณะกรรมการส่งเสริมวิทยาศาสตร์วิจัยและนวัตกรรม  (สกสว.) และภาคีเครือข่ายทั้งภาครัฐและภาคเอกชน จัดทำโครงการพัฒนาพื้นที่คุ้งบางกระเจ้าเพื่อให้เป็นแหล่งท่องเที่ยวมาตรฐานสากล ยกระดับการท่องเที่ยวชุมชน สู่ตลาดท่องเที่ยวคุณภาพสูง อีกทั้งยังเป็นการขับเคลื่อนการพัฒนาท่องเที่ยวออกแบบเส้นทางชุมชนทั้งหมด  6 เส้นทางใน 6 ตำบล สร้างจุดเด่นและชูอัตลักษณ์ของแต่ละชุมชน มาต่อยอดเป็นจุดขายและกลายเป็นพื้นที่ท่องเที่ยวคุณภาพสูงนอกจากนี้ อพท. ยังนำมาตรฐานการท่องเที่ยวโดยชุมชน หรือ CBT Thailand มาถ่ายทอดความรู้ด้านการบริหารจัดการและออกแบบเส้นทาง ออกแบบผลิตภัณฑ์และการทำตลาดการท่องเที่ยวทั้งในประเทศและต่างประเทศ เพื่อเป็นการยกระดับพื้นที่ต้นแบบของการท่องเที่ยวในเชิงวิถีชีวิตและเชิงนิเวศ รวมถึงได้ตั้งเป้าหมายในการผลักดันให้เข้าสู่การได้รับเลือกเป็นแหล่งท่องเที่ยวยั่งยืน 100 แห่งทั่วโลก หรือ Green Destination Top 100 ที่มีระบบการบริหารจัดการที่สอดคล้องกับนโยบายของกระทรวงการท่องเที่ยวและกีฬา และนโยบายของรัฐบาลภายใต้ BCG Model โดยได้ให้ความสำคัญในเรื่องของบริหารจัดการขยะในพื้นที่ จัดฝึกอบรมให้ความรู้กับอาสาสมัครในชุมชนถึงกระบวนการคัดแยกขยะและการรีไซเคิล เพื่อลดปัญหาสิ่งแวดล้อม และสามารถสร้างมูลค่าในการพัฒนาผลิตภัณฑ์ใหม่ ถือเป็นการช่วยสร้างรายได้เสริมให้กับคนในชุมชนอีกด้วย